b"\n_START_ARTICLE_\nEduard Xevardnadze\n_START_SECTION_\nUni\xc3\xb3 Sovi\xc3\xa8tica\n_START_PARAGRAPH_\nXevardnadze es va unir al Partit Comunista de la Uni\xc3\xb3 Sovi\xc3\xa8tica el 1948, despr\xc3\xa9s d'haver estat instructor en la seva branca juvenil (Komsomol) durant 2 anys. A poc a poc escala els rangs del partit fins a convertir-se, el 1959, en membre del Soviet Suprem de Ge\xc3\xb2rgia, una de les rep\xc3\xbabliques federades de la Uni\xc3\xb3. En 1965 \xc3\xa9s nomenat ministre de l'Ordre P\xc3\xbablic i el 1968 aconsegueix ser nomenat ministre d'Afers Interns de Ge\xc3\xb2rgia (amb el rang de general de Policia). Es va guanyar una bona reputaci\xc3\xb3 com un fort oponent de la corrupci\xc3\xb3, que era alarmant a la rep\xc3\xbablica, per la qual cosa va acomiadar i empresonar centenars d'oficials. Un dels casos m\xc3\xa9s coneguts va ser quan va obligar diversos oficials prominents a mostrar els seus rellotges, amb qu\xc3\xa8 es va descobrir que la majoria provenien del mercat negre. Va ordenar el decom\xc3\xads de tots aquells que estaven sota sospita d'haver estat adquirits il\xc2\xb7l\xc3\xadcitament. No obstant aix\xc3\xb2, a pesar dels seus esfor\xc3\xa7os, la corrupci\xc3\xb3 va continuar sent un problema a la naci\xc3\xb3._NEWLINE_El 1980, es va veure obligat a reiterar que el desenvolupament econ\xc3\xb2mic i social depenia d'\xc2\xabuna lluita sense quarter contra aquells fen\xc3\xb2mens tan negatius com el suborn, el furt de propietats al Partit, les tend\xc3\xa8ncies a la propietat privada, el robatori i tota aquella desviaci\xc3\xb3 de les normes de la moral comunista\xc2\xbb. Un esc\xc3\xa0ndol de corrupci\xc3\xb3 el 1972 va provocar la ren\xc3\xbancia de Vasili Mjavanadze, secretari general del Partit Comunista de Ge\xc3\xb2rgia. La seva caiguda signific\xc3\xa0 l'ascens de Xevardnadze, at\xc3\xa8s que Moscou el veia com el candidat m\xc3\xa9s apropiat per ocupar el lloc. Ja en el c\xc3\xa0rrec, durant el seu temps com a secretari general a Ge\xc3\xb2rgia va continuar atacant fermament la corrupci\xc3\xb3 i la dissid\xc3\xa8ncia. _NEWLINE_El 1977, com a part d'una campanya en tota la Uni\xc3\xb3 Sovi\xc3\xa8tica, el seu govern va arrestar l\xc3\xadders prominents de la dissid\xc3\xa8ncia a Ge\xc3\xb2rgia amb l'excusa d'activitats antisovi\xc3\xa8tiques. Entre els arrestats es trobaven Merab Kostava i Zviad Gamsakh\xc3\xbardia, qui despr\xc3\xa9s es convertiria en el primer President de Ge\xc3\xb2rgia triat per sufragi popular. La seva l\xc3\xadnia dura davant la corrupci\xc3\xb3 va captar l'atenci\xc3\xb3 de la directiva sovi\xc3\xa8tica. S'havia unit al Comit\xc3\xa8 Central del Partit Comunista Sovi\xc3\xa8tic el 1976 i el 1978 fou nomenat membre (sense dret a vot) del Politbur\xc3\xb3 sovi\xc3\xa8tic._NEWLINE_Encara que durant alguns anys va romandre en segon pla, va anar consolidant la seva reputaci\xc3\xb3 per la seva austeritat personal: descartant els beneficis de tan alt c\xc3\xa0rrec, preferia viatjar en transport p\xc3\xbablic abans que usar les limusines que es facilitaven als membres del Politbur\xc3\xb3. _NEWLINE_Les seves aspiracions es compliren el 1985, quan el ministre d'Afers Estrangers sovi\xc3\xa8tic Andrei Gromiko renunci\xc3\xa0 al seu c\xc3\xa0rrec. El flamant Secretari General del Partit, Mikha\xc3\xafl Gorbatxov, el propos\xc3\xa0 a ell i aconsegu\xc3\xad confirmar-lo en el c\xc3\xa0rrec. D'aquesta manera es consolidava el cercle de joves reformistes que governaria la Uni\xc3\xb3 Sovi\xc3\xa8tica fins al final.\n_START_SECTION_\nMinistre d'Afers Estrangers sovi\xc3\xa8tic\n_START_PARAGRAPH_\nCom a ministre d'Afers Estrangers fou un dels encarregats de publicitar la pol\xc3\xadtica de reformes impulsada per Gorbatxov (la perestroika), en especial el cessament de l'escalada de la tensi\xc3\xb3 militar: fou el principal responsable de la retirada de les tropes sovi\xc3\xa8tiques de l'Afganistan, firm\xc3\xa0 acords de desarmament amb els Estats Units i va fer que des de la Uni\xc3\xb3 Sovi\xc3\xa8tica es respect\xc3\xa9s l'opci\xc3\xb3 popular de posar fi als r\xc3\xa8gims comunistes de l'Europa Oriental._NEWLINE_Sabent que el seu futur pol\xc3\xadtic a la Uni\xc3\xb3 Sovi\xc3\xa8tica era esc\xc3\xa0s, decid\xc3\xad girar-se vers la pol\xc3\xadtica nacional a la seva Rep\xc3\xbablica de Ge\xc3\xb2rgia, que s'encaminava vers la independ\xc3\xa8ncia. Per aix\xc3\xb2 dimit\xc3\xad el 1990, al\xc2\xb7legant lentitud de les reformes interiors i pressions dels comunistes conservadors en el govern. _NEWLINE_Tanmateix, en produir-se l'intent de cop d'estat contra Gorbatxov el 1991, Xevardnadze es pos\xc3\xa0 al seu costat. En 1992 accept\xc3\xa0 la presid\xc3\xa8ncia de Ge\xc3\xb2rgia per mirar de posar fi a la guerra civil. Fou reelegit el 1995."